Nafarroako Parlamentuko Mahaiak, 2019ko otsailaren 18an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkeztutako gaurkotasun handiko galdera, jakiteko ea egia ote den Nafarroako Segurtasun Eskolak Olatz-Subitzan (Galar Zendea) –Bocamina alderdian– erositako instalazioei buruz hedabide batek argitaratu duena.

**2.** Nafarroako Parlamentuko Aldizkari Ofizialean argitara dadin agintzea.

**3.** Hurrengo Osoko Bilkuran izapidetzea.

Iruñean, 2019ko otsailaren 18an

Lehendakaria: Ainhoa Aznárez Igarza

GALDERAREN TESTUA

EH Bildu Nafarroa talde parlamentarioaren eledun Adolfo Araiz Flamarique jaunak Lehendakaritzako, Funtzio Publikoko, Barneko eta Justiziako kontseilariari zuzendutako gaurkotasun handiko honako galdera hau aurkezten dio Legebiltzarreko Mahaiari, 2019ko otsailaren 21ean egin beharreko kontroleko Osoko Bilkuran tramitatzeko:

Tokiko hedabide batek argitaratutakoaren arabera, UPNk gidatutako Nafarroako Gobernuak 360.000 euro gastatu zituen 1999an Olatz-Subitzako (Galar Zendea) instalazioetan –Bocamina alderdian–, suhiltzaileei eta poliziei prestakuntza emateko.

Halere, baldintza egokirik ezak eta irekitzeko nahiz jarduteko lizentziarik ezak, bai eta 2011tik aitzina Administrazioak instalazioak erabili ez izanak eta utzi izanak ere, eragin zuten instalazio guztiak eraistea legegintzaldi honetan.

Instalazioen aurri-egoeraren ondorioz, Nafarroako Gobernuak eraikinak botatzeko eta ingurua saneatzeko kontratua lizitatzeari ekin zion 2017an, eta 63.214 euroan kontratatu zuen hori guztia.

Ez dakigu zer egunetatik aitzina erabaki zen Su-itzaltze Zerbitzuko langileen praktika horiek Cordovillako parkean egitea, ezta instalazio horietako esperientzia zein izan den ere.

Hori dela-eta, gaurkotasun handiko honako galdera hau aurkezten dugu:

Egia al da Nafarroako Segurtasun Eskolak Olatz-Subitzako (Galar Zendea) instalazioetan –Bocamina alderdian–, suhiltzaileei eta poliziei prestakuntza emateko erositako instalazioei buruz hedabide batek argitaratu duena, eta hori izan al da praktika horiek Cordovillako parkean egitea une jakin batean erabaki izanaren arrazoia?

Iruñean, 2019ko otsailaren 18an

Foru parlamentaria: Adolfo Araiz Flamarique